**Tăcerea umbrelor**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Eram străini de lume și de vise,

De timp, de noapte, zi, de totu-n jur,

Atunci când spațiul dintre noi pierise

Și-un singur trup eram, întreg și pur.

Săruturi lungi, suspine de o clipă,

Luciri de trupuri arse de văpăi

Din suflete arzânde în risipă

Și scânteind în ochii mei și-ai tăi.

Ne înălțasem într-un singur zbor,

Un singur trup, o singură zvâcnire

În clipele pierdute-ntr-un fior

Născut în valurile de iubire.

Ne-am reîntors din lumea de plăcere

În zbor ușor și-alunecări de pași

Nehotărâți, pe vârfuri și-n tăcere,

Ca doi copii, de lucruri noi atrași,

Iar mâinile au început un joc

Ce ne-atrăgea în dulcele balans

Al unor umbre ce, din loc în loc,

Se-nlănțuiau, pe ziduri, într-un dans.